CELEX: 62008TN0305
Language: sk
Date: 2008-08-11 00:00:00
Title: Vec T-305/08: Žaloba podaná 11. augusta 2008 – Taliansko/Komisia

25.10.2008   
            
            
               SK
            
            
               Úradný vestník Európskej únie
            
            
               C 272/31
            
         Žaloba podaná 11. augusta 2008 – Taliansko/Komisia
   (Vec T-305/08)
   (2008/C 272/58)
   Jazyk konania: taliančina
   Účastníci konania
   
      Žalobkyňa: Talianska republika (v zastúpení: F. Arena, avvocato dello Stato)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť článok 1 nariadenia Komisie (ES) č. 530/2008 z 12. júna 2008, ktorým sa ustanovujú núdzové opatrenia, pokiaľ ide o lov tuniaka modroplutvého plavidlami s kruhovými záťahovými sieťami v Atlantickom oceáne na východ od 45° západnej dĺžky a v Stredozemnom mori, uverejnenom v Ú. v. EÚ L 155 z 13. júna 2008, v rozsahu, v akom od 16. júna 2008 stanovuje zákaz lovu tuniaka modroplutvého v Atlantickom oceáne na východ od 45° západnej dĺžky a v Stredozemnom mori plavidlami plaviacimi sa pod talianskou vlajkou, a v rozsahu, v akom sa zakazuje uchovávať na palube, umiestňovať do klietok na výkrm alebo chov a vykonávať prekládku, prevoz alebo vykládku takýchto úlovkov tuniaka modroplutvého vylovených týmito plavidlami,
            
         
               —
            
            
               zaviazať Komisiu Európskych spoločenstiev na náhradu trov konania.
            
         Žalobné dôvody a hlavné tvrdenia
   Talianska vláda napadla na Súde prvého stupňa Európskych spoločenstiev článok 1 nariadenia (ES) č. 530/2008 z 12. júna 2008, uverejneného v Ú. v. EÚ L 155 z 13. júna 2008, ktorým sa ustanovujú núdzové opatrenia, pokiaľ ide o lov tuniaka modroplutvého plavidlami s kruhovými záťahovými sieťami v Atlantickom oceáne na východ od 45° západnej dĺžky a v Stredozemnom mori.
   Žaloba sa opiera o päť žalobných dôvodov.
   Vo svojom prvom žalobnom dôvode žalobkyňa tvrdí, že napadnuté nariadenie je postihnuté úplným nedostatkom odôvodnenia, pretože konštatovanie týkajúce sa vyčerpania jej možnosti lovu od 16. júna 2008 pre taliansku flotilu nie je podporené žiadnym tvrdením, len samotným odkazom na existenciu viacerých nešpecifikovaných údajov, ktoré má Komisia k dispozícii, a na obsah (tiež neznámy) správ jej inšpektorov.
   Vo svojom druhom žalobnom dôvode žalobkyňa konštatuje, že došlo k zneužitiu právomoci, a domnieva sa, že dôvodom prijatia mimoriadneho opatrenia podľa článku 7 nariadenia Rady (ES) č. 2371/2002 zo strany Komisie nebolo splnenie predpokladov stanovených týmto právnym predpisom, ale aby Komisia zasiahla proti členskému štátu, ktorý sa údajne dopustil viacerých nesplnení povinností, ktoré mu ukladá nariadenie Rady (ES) č. 1559/2007.
   Tretí žalobný dôvod je založený na porušení článkov 7 a 26 nariadenia č. 2371/2002, pretože, ako tvrdí žalobkyňa, predpoklady uvedené Komisiou, by navyše umožnili prijať opatrenia podľa citovaného článku 26 (pri dodržaní postupu stanoveného týmto článkom) a nie podľa článku 7.
   Vo svojom štvrtom žalobnom dôvode žalobkyňa konštatuje, že napadnutý akt je postihnutý vadou skreslenia skutkových okolností, pretože z údajov, ktoré talianske úrady poskytli Komisii, vyplýva, že aj v období po prijatí napadnutého nariadenia bolo množstvo tuniaka modroplutvého uloveného plavidlami plávajúcimi pod talianskou vlajkou nižšie ako 50 % pridelenej kvóty, a tak skutková okolnosť, o ktorú sa opiera napadnuté opatrenie (prekročenie možnosti lovu talianskou flotilou), neexistuje.
   Vo svojom piatom a poslednom žalobnom dôvode žalobkyňa namieta nedostatok odôvodnenia v súvislosti s porušeniami nariadenia č. 1559/2007, ktoré sú v napadnutom opatrení konštatované tiež všeobecne, bez uvedenia ich povahy a okolností, na základe ktorých Komisia usúdila, že žalujúci členský štát si nesplnil povinnosti, ktoré mu vyplývajú z citovaného nariadenia.